[Foto’s] Thais stroom na paleis ná monarg se doodFoto: AP Photo/Sakchai Lalit Derduisende roubeklaers het Saterdag in Bangkok opgeruk na die paleis van koning Bhumibol Adulyadej (88) van Thailand. Dié geliefde monarg is Donderdag in die Siriraj-hospitaal oorlede ná ŉ lang siekbed. ŉ Landvoog is aangestel totdat kroonprins Maha Vajiralongkorn gekroon word. Hy het versoek om eers saam met sy landgenote te rou. Koning Adulyadej se liggaam sal vir 15 dae in die openbaar in staatsie lê. Roubeklaers kon intussen medelye in ŉ boek opteken. Daar is reeds Vrydagaand met begrafnisdienste begin. Adulyadej was die wêreld se langs regerende monarg en was vir 70 jaar aan bewind. Die monarg het die invloed van die Thaise koningshuis hervestig te midde van jarelange politieke onrus. ŉ Rouperiode van een jaar is aangekondig sowel as ŉ 30 dae moratorium op staatsgeleenthede.